خاریجی ایشلر باخانی مولود چاووش‌اوغلو، تورکیه‌نین، بؤلوجو ترور هؤرگوتو پ‌کاکانین سوریه‌ده‌کی قولو ی.پ.گ‌نی، منبیچ‌دن چئکیلممه‌سی حالیندا ووراجاغینی سؤیله‌دی.
مولود چاووش‌اوغلو، تورکیه بؤیوک میلت مجلیسینده ژورنالیست‌لره دانیشماسیندا، فیرات قالخانی عملیاتی چرچیوه‌سینده البابدا داعش تمیزلیگی‌نین ائدیلدیگینی ایفاده ائده‌رک،
"مقصد منبیچین تمیزلنیب اورادا یاشایان خالقا تسلیم ائدیلمه‌سی. الباب بیتدیک‌دن سونرا منبیچه دوغرو گئدجییک آنجاق عملیات هله باشلامادی. ی.پ.گنین منبیچی ترک ائتمه‌سینی طلب ائدیریک. او شهرلر او شهرلرده یاشایان‌لارین‌دیر. ی.پ.گ بورا‌دان چئکیلمزسه، اونلاری ووراجاغیمیزی داها اول ده ایضاح ائتدیک" دئیه دانیشدی.
آمریکا‌لی قوموتان‌لارین اسکی باشقان باراک اوبامانی زامانیندا آلداتدیغینی آنجاق ترامپ رهبرلیگی‌نین ده عینی تله‌یه دوشمه‌یه‌جگینی اومود ائتدیک‌لرینی ایفاده ائدن چاووش‌اوغلو،
"بیزیم ی.پ.گ و یا باشقا بیر ترور هؤرگوتویله اولان مباریزه‌میز بیزی آمریکا ایله قارشی قارشییا گتیرممه‌لی‌دیر. ترور تشکیلات‌لاری‌نین یانیندا هئچ بیر متفیقیمیزین دورماسینی آرزو ائتمریک" دئدی.
ی.پ.گ ایله عملیات ائتمه‌نین سوریه‌نین گله‌جیینی ریسکه آتماق دئمک اولدوغونو وورغولایان چاووش‌اوغلو،
"بو، ترور کانتونو یاراتماق‌دیر، یانلیش‌دان آمریکانین دؤنمه‌سی لازیم‌دیر" دئدی.
مولود چاووش‌اوغلو، رژیم گوج‌لری‌نین ده دوغویا دوغرو یؤنلدیگینی گؤردوک‌لرینی قید ائده‌رک، تورکیه‌نین، معتدل مخالیفت ایله سوریه رژیمی‌نین قارشی قارشییا گلممه‌سی اوچون روسیا ایله آناشدیغینی بیلدیردی.
خاریجی ایشلر باخانی مولود چاووش‌اوغلو، پشمئرگه‌یه سوریه‌ده وظیفه وئریله‌جیی یولون‌داکی خبرلرین ده دوغرو اولمادیغینی سؤیله‌دی.
